—Wi laaꞌex xikꞌ nekexꞌileꞌ xbꞌanebꞌ li inkꞌaꞌ nekeꞌpaabꞌan,
chenawhaq naq xbꞌeen wa laaꞌin xikꞌ xineꞌril cheeru laaꞌex.
Wi ta laaꞌex inkꞌaꞌ xineepaabꞌ laaꞌin,
rarooqex raj xbꞌanebꞌ li inkꞌaꞌ nekeꞌpaabꞌan.
Abꞌanan laaꞌex maawaꞌex chik jun saꞌ xyaanqebꞌ xbꞌan naq laaꞌin xinsikꞌok eeru.
Joꞌkan naq xikꞌ nekexꞌileꞌ xbꞌanebꞌ.
Chijultikoqꞌ eere naq xinye eere naq maa jun aj kꞌanjel naxqꞌax ru xwankil li xpatrón.
Wi xineꞌxrahobꞌtesi laaꞌin,
texrahobꞌtesiiq ajwiꞌ laaꞌex.
Wi ta xeꞌxbꞌaanu li kꞌaꞌru xinye laaꞌin,
teꞌxbꞌaanu aj raj wiꞌ li kꞌaꞌru teeye laaꞌex.
Texrahobꞌtesiiq xbꞌan naq laaꞌex walal inkꞌajol.
Teꞌxbꞌaanu chi joꞌkan xbꞌan naq inkꞌaꞌ nekeꞌxnaw ru li ani kitaqlan chaq we.
Maakꞌaꞌebꞌ raj xmaak wi ta laaꞌin inkꞌaꞌ xinkꞌulun ut wi ta inkꞌaꞌ xinye rehebꞌ li xyaalal.
Abꞌanan maakꞌaꞌ kꞌaꞌru teꞌxkol wiꞌ ribꞌebꞌ xbꞌan naq wankebꞌ xmaak.
Li ani xikꞌ naꞌilok we laaꞌin,
xikꞌ ajwiꞌ naril lin Yuwaꞌ.
Maakꞌaꞌebꞌ raj xmaak wi ta inkꞌaꞌ xeꞌril li milagros li xinbꞌaanu chiruhebꞌ,
li milagros li maa ani chik naru xbꞌaanunkil.
Abꞌanan ebꞌ aꞌan keꞌril li xinbꞌaanu.
Joꞌkan naq xikꞌ nikineꞌril laaꞌin ut xikꞌ ajwiꞌ nekeꞌril lin Yuwaꞌ.
Joꞌkaꞌin xkꞌulman xbꞌan naq tzꞌiibꞌanbꞌil chaq retalil saꞌ li chaqꞌrabꞌ li kikꞌeheꞌ rehebꞌ:
Maakꞌaꞌ raj inmaak,
abꞌanan xikꞌ kineꞌril.
Naq taachaalq li Santil Musiqꞌej,
laj Kꞌojobꞌanel Chꞌool,
eerikꞌin aꞌan tixkꞌut chi tzꞌaqal li xyaalal cheeru chiwix laaꞌin.
Laaꞌin tintaqla chaq eerikꞌin li Santil Musiqꞌej li nachal rikꞌin lin Yuwaꞌ.
Ut laaꞌex teechꞌolobꞌ ajwiꞌ li xyaalal chiwix xbꞌan naq laaꞌex wankex wikꞌin chalen naq xintikibꞌ lin kꞌanjel arin saꞌ ruchichꞌochꞌ.
Yookin chixyebꞌal eere chixjunil li kꞌaꞌaq re ru aꞌin re naq inkꞌaꞌ taachꞌinaanq eechꞌool saꞌ leepaabꞌaal naq taachaalq li raylal saꞌ eebꞌeen.
Texꞌisiiq saꞌ li kabꞌ li nekeꞌxchꞌutubꞌ wiꞌ ribꞌebꞌ laj judío.
Taawulaq xqꞌehil naq ebꞌ li teꞌkamsiinq eere teꞌxkꞌoxla naq yookebꞌ chi kꞌanjelak chiru li Dios naq teꞌxbꞌaanu chi joꞌkan.
Teꞌxbꞌaanu li raylal aꞌin eere xbꞌan naq inkꞌaꞌ nekeꞌxnaw ru lin Yuwaꞌ chi moko nekeꞌxnaw wu laaꞌin.
Ak xinye eere chixjunil li kꞌaꞌaq re ru aꞌin re naq taajultikoqꞌ eere li kꞌaꞌru xinye eere naq yooqex chixkꞌulbꞌal li raylal.
Laaꞌin inkꞌaꞌ kinye chaq eere junxil naq kintikibꞌ chaq lin kꞌanjel xbꞌan naq wankin eerikꞌin,